CELEX: 62018TN0540
Language: mt
Date: 2018-09-11 00:00:00
Title: Kawża T-540/18: Rikors ippreżentat fil-11 ta’ Settembru 2018 – ASL Aviation Holdings and ASL Airlines (Ireland) vs Il-Kummissjoni

5.11.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 399/49
            
         
      Rikors ippreżentat fil-11 ta’ Settembru 2018 – ASL Aviation Holdings and ASL Airlines (Ireland) vs Il-Kummissjoni
      (Kawża T-540/18)
      (2018/C 399/64)
      Lingwa tal-kawża: l-Ingliż
      
         Partijiet
      
      
         Rikorrenti: ASL Aviation Holdings DAC (Swords, l-Irlanda) u ASL Airlines (l-Irlanda) Ltd (Swords) (rappreżentanti: N. Travers, Senior Counsel, H. Kelly, K. McKenna u R. Scanlan, Solicitors)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitlobu li l-Qorti Ġenerali jogħġobha:
      
                  —
               
               
                  tiddikjara l-konvenuta responsabbli, skont l-Artikolu 268 TFUE u t-tieni paragrafu tal-Artikolu 340 TFUE, għad-dannu mġarrab mir-rikorrenti, f’ammont ta’ madwar EUR 263,6 miljun, jew kull ammont ieħor li l-Qorti Ġenerali jogħġobha tiffissa, minħabba l-illegalità tad-Deċiżjoni tal-Kummissjoni C(2013) 431 tat-30 ta’ Jannar 2013, Każ COMP/M.6570 – UPS/TNT Express, li tipprojbixxi l-konċentrazzjoni bejn UPS u TNT Express NV u, konsegwentement, il-ksur mill-Kummissjoni tad-dritt ta’ ASL għal amministrazzjoni tajba;
               
            
                  —
               
               
                  tikkundanna lill-konvenuta tħallas l-interessi moratorji mid-data tal-għoti tas-sentenza li tiddeċiedi dwar dan ir-rikors sal-ħlas sħiħ, bir-rata applikata mill-Bank Ċentrali Ewropew għall-operazzjonijiet prinċipali tagħha ta’ finanzjament mill-ġdid, miżjuda b’żewġ punti perċentwali, fuq is-somma ta’ EUR 263,6 miljun jew fuq kull ammont ieħor li l-Qorti Ġenerali jogħġobha tiffissa;
               
            
                  —
               
               
                  tikkundanna lill-konvenuta għall-ispejjez.
               
            
         Motivi u argumenti prinċipali
      
      Ir-rikorrenti jitolbu kumpens għad-dannu li huma allegatament ġarrbu minħabba d-Deċiżjoni tal-Kummissjoni C(2013) 431, Każ COMP/M.6570 – UPS/TNT Express (iktar ’il quddiem id-“deċiżjoni inkwistjoni”), annullata mis-sentenza tas-7 ta’ Marzu 2017, United Parcel Service vs Il-Kummissjoni (T-194/13, EU:T:2017:144).
      Insostenn tar-rikors tagħhom, ir-rikorrenti jinvokaw ħames motivi.
      
                  1.
               
               
                  L-ewwel motiv ibbażat fuq il-fatt li d-deċiżjoni inkwistjoni hija vvizzjata b’istanzi serji ta’ ksur ta’ regoli tad-dritt intiżi li jipproteġu lill-individwi, b’mod partikolari lir-rikorrenti, li kellhom bħala konsegwenza diretta l-fatt li huma ġew imċaħħda mill-possibbiltà li jiġu ġġenerati l-profitti mill-ftehimiet li huma kienu kkonkludew f’Novembru 2012.
               
            
                  2.
               
               
                  It-tieni motiv ibbażat fuq il-fatt li, minħabba n-nuqqasijiet serji tagħha fl-osservanza tal-proċeduri korretti ta’ evalwazzjoni ta’ konċentrazzjonijiet fl-eżami tal-konċentrazzjoni nnotifikata, li wasslu għall-annullament tad-deċiżjoni inkwistjoni, l-aġir tal-konvenuta kien tant ’il bogħod minn approċċ li jħares id-drittijiet tar-rikorrenti għal amministrazzjoni tajba u għal diliġenza xierqa min-naħa tal-konvenuta fit-twettiq ta’ din l-evalwazzjoni, kif iggarantiti mill-Artikolu 18(3) tar-Regolament Nru 139/2004 (1), mill-Artikolu 41 tal-Karta tad-Drittijiet Fundamentali tal-Unjoni Ewropea kif ukoll mill-prinċipji ġenerali tad-dritt tal-Unjoni, li hija kisret ir-regoli tad-dritt intiżi li jagħtu protezzjoni lil kull persuna affettwata direttament mid-deċiżjoni inkwistjoni, b’mod partikolari r-rikorrenti.
               
            
                  3.
               
               
                  It-tielet motiv ibbażat fuq il-fatt li d-deċiżjoni inkwistjoni hija vvizzjata wkoll bi żbalji manifesti u serji li jaffetwaw l-evalwazzjoni tal-konvenuta dwar il-konċentrazzjoni nnotifikata, kif sostnut minn UPS fir-rikors tagħha għad-danni mhux kuntrattwali ppreżentat kontra l-Kummissjoni fil-Kawża T-834/17 – li fuqu r-rikorrenti jibbażaw ruħhom fl-interess ta’ amministrazzjoni tajba tal-ġustizzja, sa fejn tali rikors isostni t-talba tagħhom għal kumpens – għal dak li jirrigwarda l-analiżi tal-konċentrazzjoni tal-prezz, l-analiżi tal-effiċjenza, l-evalwazzjoni tal-kapaċità kompetittiva ta’ FedEx kif ukoll l-evalwazzjoni tal-intensità tal-kompetizzjoni, imwettqa mill-konvenuta fid-deċiżjoni inkwistjoni.
               
            
                  4.
               
               
                  Ir-raba’ motiv ibbażat fuq dritt għal kumpens tar-rikorrenti għar-responsabbiltà mhux kuntrattwali tal-konvenuta, peress li minħabba l-illegalità tal-proċedura ta’ adozzjoni tad-deċiżjoni inkwistjoni u l-projbizzjoni tat-twettiq tal-konċentrazzjoni nnotifikata, hija kisret id-drittijiet tar-rikorrenti għal-libertà ta’ intrapriża u d-dritt għall-proprjetà tagħhom, protetti mill-Artikoli 16 u 17 tal-Karta tad-Drittijiet Fundamentali tal-Unjoni Ewropea kif ukoll mill-prinċipji ġenerali tad-dritt tal-Unjoni.
               
            
                  5.
               
               
                  Il-ħames motiv ibbażat fuq il-fatt li dawn l-istanzi ta’ ksur ikkawżaw telf għar-rikorrenti, għaliex, fl-assenza ta’ dawn l-istanzi ta’ ksur, huwa kienu jkunu jistgħu jiġġeneraw il-profitti mill-ftehimiet li kienu kkonkludew f’Novembru 2012, bil-konsegwenza li l-kumpens għandu jpoggi lir-rikorrenti fis-sitwazzjoni li kienu jkunu fiha fl-assenza tal-illegalitajiet li jivvizzjaw id-deċiżjoni inkwistjoni u r-rikors tagħhom huwa l-uniku mezz sabiex huma jiksbu tali kumpens.
               
            
         (1)  Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll ta’ konċentrazzjonijiet bejn impriżi (ĠU Edizzjoni Speċjali bil-Malti, Kapitolu 8, Vol. 3, p. 40).